
Tisztelt Képviselő-testület!

Az alapítványt az önkormányzat a 173/2002.(IX.24.) számú határozattal egyedül alapította.
Elnöke Cziner Eszter – a mellékelt nyilatkozatával – a kuratóriumi tisztségéről 2026. augusztus 12. napján lemondott. Az 1. határozati javaslat a lemondás tudomásulvételéről szól.

A közalapítvány működéséhez szükséges új kuratóriumi elnök megválasztása. Az alapítvány céljainak figyelembe vételével javasolt lenne a Kuratórium elnökének egy olyan személyt választani, aki a sporthoz való kötődése alapján alkalmas lehet ezen tisztség betöltésére. Ha sikerül ilyen személyt találni, akkor a közalapítvány alapító okiratának módosítása szükséges a kuratóriumi elnök személyének változása miatt.

Érdemes lehet azonban azt a lehetőséget is átgondolni – amennyiben ismételten nem sikerül megfelelő személyt találni az elnöki posztra –, hogy a Közalapítványt Bátaszék Város Önkormányzata, mint alapító megszüntesse, tekintettel arra, hogy a közalapítvány az elmúlt években nem tudott érdemi tevékenységet felmutatni, a tisztségviselők személye gyakran váltakozik, és a megüresedett tisztségek betöltése folyamatosan problémát jelent. Jogszabály-változás miatt azonban már nem lehet új közalapítványt létrehozni, a korábban létrehozott közalapítványok még működhetnek, de annak megszűnését követően nincsen lehetőség újabb közalapítvány alapítására.

Fentiekre tekintettel, kérjük a képviselő-testületet, az alábbi határozati javaslatok alapján, hozzon döntést a Vicze János Sport Közalapítvány kuratóriumi elnöki tisztségre alkalmas személy felkutatásáról és felkéréséről – és ezáltal az alapítvány további működtetéséről – (2. határozati javaslat) vagy a közalapítvány megszüntetéséről (3. határozati javaslat).


1. H a t á r o z a t i  j a v a s l a t

„Vicze János” Sport Közalapítvány kuratóriumi elnöke lemondásának tudomásulvételére 

Bátaszék Város Önkormányzata Képviselő-testülete – mint a „Vicze János” Sport Közalapítvány (a továbbiakban: Közalapítvány) alapítója – Cziner Eszter (szül.: …..., an.:…., 7140 Bátaszék, Garay u. 83.), a Közalapítvány kuratóriumi elnökének 2026. augusztus 12. napjával történő lemondását tudomásul veszi.
Határidő: azonnal
Felelős:   Kondriczné dr. Varga Erzsébet jegyző
	    (a határozat megküldéséért)

Határozatról értesül: Cziner Eszter                                                                                    
                                                                                Vicze János Sport Közalapítvány
                                                                                irattár


2. H a t á r o z a t i  j a v a s l a t

„Vicze János” Sport Közalapítvány kuratóriumi elnöki tisztségre alkalmas személy felkutatására és felkérésére

Bátaszék Város Önkormányzata Képviselő-testülete – mint a „Vicze János” Sport Közalapítvány (a továbbiakban: Közalapítvány) alapítója – a Közalapítvány további működtetése és a megüresedett kuratóriumi elnöki tisztség betöltése érdekében megbízza a Kulturális, Oktatási, Ifjúsági és Sport Bizottságot, hogy gondoskodjon a közalapítvány kuratóriumi elnöki tisztségére alkalmas személy felkutatásáról és felkéréséről.  

Határidő: 2026. október 31.
Felelős:   KOIS Bizottság elnöke
	   
Határozatról értesül: KOIS Bizottság
                                  Vicze János Sport Közalapítvány                                                                                     
                                                                                irattár                                                                            

	    
3. H a t á r o z a t i  j a v a s l a t

„Vicze János” Sport Közalapítvány megszüntetésére 

Bátaszék Város Önkormányzata Képviselő-testülete – mint a „Vicze János” Sport Közalapítvány (a továbbiakban: Közalapítvány) alapítója – 
a) megszünteti a „Vicze János” Sport Közalapítványt;
b) felkéri a jegyzőt a közalapítvány megszüntetésével kapcsolatos feladatok elvégzésére, így a közalapítvány törlése iránti kérelem cégbírósághoz történő benyújtására.

Határidő: 2026. október 31.
Felelős:   Kondriczné dr. Varga Erzsébet jegyző
	    (a cégbírósági eljárás iránti kérelem benyújtásáért)
	
Határozatról értesül: Vicze János Sport Közalapítvány                                                                                     
                                                                                irattár                                                                            

